***1-ին, 2-րդ հարթակներ* Պատմություն**

 **6-րդ շաբաթ**

Նախորդ դասին սովորեցինք՝

* **Հռոմեական կայսրությունն ու Պարթևստանը** Հայաստանի հիմնական թշնամիներն էին։
* Հայաստանը գտնվում էր **Պարթևստանի** և **Հռոմի** մրցակցության միջև, և նրանցից յուրաքանչյուրը ցանկանում էր իր կողմ գրավել Հայաստանին։
* **Անտոնիոսը** մեծամիտ, փառասեր և դաժան մարդ էր, նրան հետաքրքրում էին Հայաստանի հարստությունները։
* Չկարողանալով գրավել Հայաստանը պատերազմով, Անտոնիոսը խաբեությամբ հրավիրեց Արտավազդին և ձերբակալեց նրան։
* Անտոնիոսը **Արտավազդին** տարավ **Եգիպտոս** և պահանջեց խոնարհվել Եգիպտոսի թագուհի **Կլեոպատրայի** առաջ, որը նաև Անտոնիոսի կինն էր։
* Արտավազդը, իր երկրի պատիվը բարձր դասելով իր կյանքից, չերկրպագեց և չխոնարհվեց Կլեոպատրայի առաջ, որի համար նրան սպանեցին։
* Արտավազդին փոխարինեց նրա որդի **Արտաշեսը**, որը ցանկանում էր ստեղծել անկախ, ուժեղ Հայաստան, սակայն նա սպանվեց հռոմեացիների կողմից։
* **Արտաշես Բ-ից** հետո Արտաշեսյանների թագավորությունը թուլացավ և ընկավ Հռոմի ենթակայության տակ։

***Տրդատ Առաջին և Արշակունիներ***

**Հայաստանը** գտնվում էր **Հռոմի** ենթակայության տակ և Հռոմը Հայաստանում թագավորներ էր կարգում։ Պարթևստանի **Վաղարշ** թագավորը իր եղբայր **Տրդատին** հայտարարեց Հայաստանի թագավոր և զորքերով ուղարկեց Հայաստան։

Հռոմի կայսր **Ներոնը** համաձայնվեց ճանաչել **Տրդատին** Հայաստանի թագավոր, եթե Տրդատը գնա **Հռոմ** և թագը ստանա Ներոնից։ Դա 66 թվականն էր։ Հայաստանում հաստատվեց **Արշակունիների** **արքայատոհմը** (66 – 428թվականներ)։

 Երկրում խաղաղ ժամանակներ հաստատվեցին։ Տրդատը **Գառնի** ամրոցի մոտ կառուցեց **Գառնիի** հրաշագեղ տաճարը, որը նվիված էր արևի աստծուն՝ **Միհրին**։ Արշակունիները տվել են շատ նշանավոր թագավորներ, որոնք մեծ գործեր են կատարել։ **Վաղարշակը** թագավորը կառուցում է **Վաղարշապատ** քաղաքը, որը երկար ժամանակ դառնում է Հայաստանի մայրաքաղաքը։

**Հարցեր և առաջադրանքներ**

Դասանյութը սովորել սեփական խոսքերով վերարտադրել և պատասխանել հարցերին։

* Ինչպե՞ս էր վարվում Հռոմը Հայաստանի հետ։
* Ինչպե՞ս օգնեց Պարթևստանը հայերին, ե՞րբ և ինչու՞։
* Ի՞նչ պայման դրեց Ներոնը Տրդատին Հայաստանի թագավոր ճանաչելու համար։
* Ո՞ր արքայատոհմը հաստատվեց Հայաստանում։
* Ինչպիսի՞ աշխատանքներ կատարեց Տրդատ Առաջինը։
* Ի՞նչ նշանավոր կառույց է պահպանվել Հայաստանում Տրդատից։
* Ի՞նչ հանրահայտ քաղաք է կառուցել Վաղարշակ թագավորը։